РЕГЛАМЕНТ (ЕС) № 985/2013 НА КОМИСИЯТА
от 14 октомври 2013 година
за изменение и поправка на приложение I към Регламент (ЕО) № 1334/2008 на Европейския парламент и на Съвета по отношение на употребата на някои ароматични вещества
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1334/2008 на Европейския парламент и на Съвета от 16 декември 2008 г. относно ароматизантите и определени хранителни съставки с ароматични свойства за влагане във или върху храни и за изменение на Регламент (ЕИО) № 1601/91 на Съвета, регламенти (ЕО) № 2232/96 и (ЕО) № 110/2008 и Директива 2000/13/ЕО (1), и по-специално член 11, параграф 3 от него,
като взе предвид Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2), и по-специално член 7, параграф 5 от него,
като има предвид, че:
(1)
С приложение I към Регламент (ЕО) № 1334/2008 се установява списък на Съюза на ароматизантите и изходните материали, одобрени за употреба в храни, и условията за тяхната употреба.
(2)
Част А от списъка на Съюза съдържа оценени ароматични вещества, за които не съответстват бележки под линия, и ароматични вещества в процес на оценяване, определени в бележки под линия от 1 до 4 в този списък.
(3)
Европейският орган за безопасност на храните е завършил оценката на 23 вещества, които понастоящем са посочени като ароматични вещества в процес на оценяване. Тези ароматични вещества бяха оценени от ЕОБХ като част от оценките на групи от ароматизанти: оценка FGE.06rev4 (3) (вещества FL № 02.229, 05.137, 09.562 и 09.854), оценка FGE.07rev4 (4) (вещества FL № 02.145, 02.194, 02.211, 07.198 и 07.204), оценка FGE.08rev5 (5) (вещество FL № 15.134), оценка FGE.09rev4 (6) (вещества FL № 07.202 и 07.255), оценка FGE.12rev3 (7) (вещество FL № 05.182), оценка FGE.20rev4 (8) (вещества FL № 05.026, 05.028, 05.029 и 09.858), оценка FGE.23rev4 (9) (вещество FL № 13.170), оценка FGE.63rev1 (10) (вещества FL № 02.252, 07.190 и 09.936), оценка FGE.94rev1 (11) (вещество FL № 16.095) и оценка FGE.304 (12) (вещество FL № 16.123). ЕОБХ заключи, че посочените ароматични вещества не пораждат опасения за безопасността на оценените нива на консумация.
(4)
Поради това ароматичните вещества, оценени в рамките на посочените оценки на групи от ароматизанти, следва да бъдат изброени като оценени вещества, като се заличат позоваванията на бележките под линия от 1 до 4 в съответните вписвания в списъка на Съюза.
(5)
След публикуването на списъка на Съюза бяха констатирани някои грешки в този списък. Тези грешки са свързани с наименованието, CAS номера, номера на СЕКХД или с вторичните компоненти за следните вещества: FL № 02.093, 02.110, 05.085, 08.004, 09.016, 09.131, 09.132, 09.266, 09.578, 09.596, 09.880, 12.075, 12.086, 12.273, 13.028, 13.190, 14.067 и 17.015. Тези грешки следва да бъдат поправени.
(6)
Поради това част А от приложение I към Регламент (ЕО) № 1334/2008 следва да бъде съответно изменена.
(7)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Част А от приложение I към Регламент (ЕО) № 1334/2008 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 14 октомври 2013 година.